《自麻仙至笔架道中作》
元代·黄石翁

三步五步歇，六日七日晴。岂不念我归，春色相送迎。

前宵社酒散，行将返清明。红紫小零落，嘤嘤相和鸣。

丛薄山矾花，玩之有馀馨。亦欲寄所思，归鸿已宵征。

悠悠不可极，恻恻难为情。荒荒谁与语，脉脉曳杖行。

作者简介：元南康人，字可玉，号松瀑，又号狷叟。少多疾，父母强使为道士，所居室多唐宋杂迹。善诗。有《松瀑集》。